b'\n_START_ARTICLE_\nAndreea B\xc4\x83nic\xc4\x83\n_START_SECTION_\nBiografie \xc8\x99i carier\xc4\x83\n_START_PARAGRAPH_\nA debutat \xc3\xaen muzic\xc4\x83, dup\xc4\x83 ce s-a f\xc4\x83cut remarcat\xc4\x83 la Festivalul Mamaia din 1998. Al\xc4\x83turi de Claudia P\xc4\x83tr\xc4\x83\xc8\x99canu \xc8\x99i Iulia Chelaru a pornit prima trup\xc4\x83 de fete \xe2\x80\x93 Exotic. Prima lor piesa a fost \xe2\x80\x9eSexy\xe2\x80\x9d \xc8\x99i a avut un succes uria\xc8\x99. \xc3\x8en cei doi ani de activitate Exotic a lansat 3 single-uri (\xe2\x80\x9eUit\xc4\x83-m\xc4\x83\xe2\x80\x9d, \xe2\x80\x9eSexy\xe2\x80\x9d \xc8\x99i \xe2\x80\x9eUn s\xc4\x83rut\xe2\x80\x9d), toate \xc3\xaenso\xc8\x9bite de videoclip, \xc8\x99i a \xc3\xaenregistrat 2 albume: Sexxy \xc8\x99i Pasional._NEWLINE_Andreea B\xc4\x83nic\xc4\x83 \xc8\x99i-a urmat propriul drum, dup\xc4\x83 destr\xc4\x83marea trupei Exotic, la fel ca cele dou\xc4\x83 foste colege. \xc3\x8en anul 2001 \xc3\xaempreun\xc4\x83 cu Cristina Rus porne\xc8\x99te proiectul \xe2\x80\x9eBlondy\xe2\x80\x9d. Cele dou\xc4\x83 au lansat 3 albume (\xe2\x80\x9eAt\xc3\xa2t de aproape\xe2\x80\x9d, \xe2\x80\x9eO parte din tine\xe2\x80\x9d, \xe2\x80\x9eDulce \xc8\x99i amar\xe2\x80\x9d) \xc8\x99i o reeditare. Trupa Blondy a lansat 6 videoclipuri \xc8\x99i a ob\xc8\x9binut premiul pentru cea mai bun\xc4\x83 trup\xc4\x83 dance oferit de Radio Rom\xc3\xa2nia Actualit\xc4\x83\xc8\x9bi \xc3\xaen 2003. Cristina Rus p\xc4\x83r\xc4\x83se\xc8\x99te \xc3\xaen anul 2005 forma\xc8\x9bia, dedic\xc3\xa2ndu-se carierei solo._NEWLINE_Andreea B\xc4\x83nic\xc4\x83 a decis s\xc4\x83 continue sub aceea\xc8\x99i titulatur\xc4\x83. Primul succes l-a avut cu melodia \xe2\x80\x9eDansez, dansez\xe2\x80\x9d, compus\xc4\x83 de Lauren\xc8\x9biu Du\xc8\x9b\xc4\x83 care i-a compus \xc8\x99i primul album solo. Acest pas a fost unul inspirat, astfel c\xc4\x83 albumul a ob\xc8\x9binut Discul de aur pentru v\xc3\xa2nz\xc4\x83ri, oferit de casa de discuri Cat Music. Albumul a mai avut dou\xc4\x83 single-uri: \xe2\x80\x9e\xc3\x8endr\xc4\x83gosti\xc8\x9bi\xe2\x80\x9d \xc8\x99i \xe2\x80\x9eDulce \xc8\x99i amar\xe2\x80\x9d._NEWLINE_\xc8\x98i-a consolidat pozi\xc8\x9bia \xc3\xaen topul celor mai bine v\xc3\xa2ndute artiste din Rom\xc3\xa2nia, cu single-ul \xe2\x80\x9eFiesta\xe2\x80\x9d, Andreea B\xc4\x83nic\xc4\x83 ajung\xc3\xa2nd pe primul loc \xc3\xaen toate clasamentele muzicale rom\xc3\xa2ne\xc8\x99ti. Andreea este nominalizat\xc4\x83 \xc3\xaen cadrul premiilor MTV European Music Awards, la categoria Best Romanian Act. \xc3\x8en cadrul galei de la Munchen, Andreea este desemnat\xc4\x83 c\xc3\xa2\xc8\x99tig\xc4\x83toarea EMA 2007 - Best Romanian Act, cel mai important \xc8\x99i mai dorit premiu muzical, venit ca o recunoa\xc8\x99tere a succesului._NEWLINE_V\xc4\x83z\xc3\xa2nd c\xc4\x83 a c\xc3\xa2\xc8\x99tigat foarte mult\xc4\x83 notorietate, Andreea decide s\xc4\x83 renun\xc8\x9be la numele \xe2\x80\x9eBlondy\xe2\x80\x9d \xc8\x99i urc\xc4\x83 pe scen\xc4\x83 cu propriul s\xc4\x83u nume \xe2\x80\x93 \xe2\x80\x9eAndreea B\xc4\x83nic\xc4\x83\xe2\x80\x9d. Aceast\xc4\x83 schimbare s-a datorat \xc8\x99i viitoarelor modific\xc4\x83ri de formul\xc4\x83, pe care avea s\xc4\x83 le fac\xc4\x83 \xc3\xaen toamna lui 2007._NEWLINE_Al doilea album din cariera sa solo s-a intitulat \xe2\x80\x9eRendez-vous\xe2\x80\x9d, album de pe care a fost extras \xc8\x99i single-ul \xe2\x80\x9eFiesta\xe2\x80\x9d. Cel de-al doilea extras de single a fost cel care d\xc4\x83 \xc8\x99i titlul albumului, \xe2\x80\x9eRendez-vous\xe2\x80\x9d._NEWLINE_Mereu a oferit piese de mare succes \xc8\x99i asta se datoreaz\xc4\x83 faptului c\xc4\x83 s-a implicat activ la crearea lor \xc8\x99i a muncit cot la cot cu Lauren\xc8\x9biu Du\xc8\x9b\xc4\x83, Marius Moga \xc8\x99i Sandy Deac. Printre colabor\xc4\x83rile cu staruri avute p\xc3\xa2n\xc4\x83 \xc3\xaen 2007 se num\xc4\x83r\xc4\x83 trupa Simplu, Lauren\xc8\x9biu Du\xc8\x9b\xc4\x83 \xc8\x99i Taraful din Clejani._NEWLINE_Andreea B\xc4\x83nic\xc4\x83 lanseaz\xc4\x83 la \xc3\xaenceputul anului 2008 un nou videoclip, realizat la piesa \xe2\x80\x9e\xc3\x8encredere\xe2\x80\x9d, care a fost regizat de Drago\xc8\x99 Buliga \xc8\x99i demareaz\xc4\x83 lucr\xc4\x83rile pentru un nou album. \xc3\x8en prim\xc4\x83vara aceluia\xc8\x99i an intr\xc4\x83 pe pia\xc8\x9b\xc4\x83 un nou single \xe2\x80\x9eHooky Song\xe2\x80\x9d feat Smiley. Melodia a fost compus\xc4\x83 de produc\xc4\x83tori care au mai lucrat cu arti\xc8\x99ti ca Leona Lewis \xc8\x99i One Republic. Piesa are \xc8\x99i un videoclip, regizat de Iulian Moga._NEWLINE_Cariera sa muzical\xc4\x83 trece pe locul doi \xc3\xaen 2009, deoarece a\xc8\x99teapt\xc4\x83 venirea pe lume a fiicei sale. De\xc8\x99i nimeni nu se a\xc8\x99tepta s\xc4\x83 lanseze ceva \xc3\xaenainte s\xc4\x83 nasc\xc4\x83, artista lanseaz\xc4\x83 la jum\xc4\x83tatea lunii martie un videoclip la piesa \xe2\x80\x9eLe Ri Ra\xe2\x80\x9d._NEWLINE_\xc3\x8en august 2009 lanseaz\xc4\x83 la Callatis un nou single: \xe2\x80\x9eSamba\xe2\x80\x9d, \xc3\xaen colaborare cu Dony._NEWLINE_\xc3\x8en 2010, la RMA, Andreea c\xc3\xa2\xc8\x99tig\xc4\x83 \xe2\x80\x9eBest video\xe2\x80\x9d pentru clipul \xe2\x80\x9eSamba\xe2\x80\x9d. Tot \xc3\xaen 2010 are o serie de concerte \xc3\xaen Bulgaria, \xc3\xaen cadrul unui turneu care o propulseaz\xc4\x83 \xc3\xaen r\xc3\xa2ndul celor mai cunoscu\xc8\x9bi \xc8\x99i aprecia\xc8\x9bi arti\xc8\x99ti de la sud de Dun\xc4\x83re. Drept urmare, Samba devine cea mai difuzat\xc4\x83 pies\xc4\x83 a anului 2010 \xc3\xaen Bulgaria._NEWLINE_La \xc3\xaenceputul lui 2011 Andreea lanseaz\xc4\x83 albumul Best Of \xe2\x80\x93 un mix al celor mai importante piese din carier\xc4\x83 \xc8\x99i un nou single \xe2\x80\x93 Sexy. \xc3\x8en cadrul premiilor RRA 2011, piesa \xe2\x80\x9eLove in Brasil\xe2\x80\x9d este desemnat cel mai bun c\xc3\xa2ntec latino-dance._NEWLINE_Best Female - Romanian Music Awards 2007, 2008, 2009, Romanian Act - MTV EMA \xe2\x80\x93 Munich, 2007, Best Video \xe2\x80\x93 Romanian Music Awards 2010, Best Show - Romanian Music Awards 2011, Best Song \xe2\x80\x93 Romanian Music Awards 2011, Best Song \xe2\x80\x93 Romanian Music Awards 2012, Best Dance \xe2\x80\x93 Media Music Awards 2012, Best Pop \xe2\x80\x93 Romanian Music Awards 2013, Best Video \xe2\x80\x93 Romanian Music Awards 2013, Golden Disc for selling Official Sony Music Label 2010 \xc8\x99i Golden Digital for selling Official Sony Music Label 2013 sunt doar c\xc3\xa2teva dintre recomand\xc4\x83rile care o claseaz\xc4\x83 pe Andreea \xc3\xaen topul celor mai aprecia\xc8\x9bi arti\xc8\x99ti rom\xc3\xa2ni.'